CELEX: 
Language: el
Date: 2020-11-18 00:00:00
Title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του εκτελεστικού κανονισμού (ΕΕ) 2015/2447 όσον αφορά ορισμένους κανόνες σχετικά με τους εγκεκριμένους οικονομικούς φορείς

ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 18.11.2020
            
            
               για την τροποποίηση του εκτελεστικού κανονισμού (ΕΕ) 2015/2447 όσον αφορά ορισμένους κανόνες σχετικά με τους εγκεκριμένους οικονομικούς φορείς
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕE) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα
                  1
               , και ιδίως το άρθρο 41,
            
            
               Εκτιμώντας τα ακόλουθα:
            
            
               (1)Προκειμένου να διασφαλιστεί, για τους σκοπούς της χορήγησης της ιδιότητας του εγκεκριμένου οικονομικού φορέα, η ομοιόμορφη εφαρμογή του κριτηρίου που προβλέπεται στο άρθρο 39 στοιχείο α) του κανονισμού (ΕΕ) αριθ. 952/2013 (στο εξής: ο κώδικας) σχετικά με την απουσία ιστορικού σοβαρής παράβασης ή επανειλημμένων παραβάσεων της τελωνειακής νομοθεσίας και των φορολογικών κανόνων, συμπεριλαμβανομένης της απουσίας ιστορικού σοβαρών ποινικών αδικημάτων σχετιζόμενων με την οικονομική δραστηριότητα του αιτούντος, πρέπει να αποσαφηνιστούν ορισμένες διατάξεις του άρθρου 24 του εκτελεστικού κανονισμού (ΕΕ) 2015/2447 της Επιτροπής
                  2
               . Πρώτον, είναι αναγκαίο να διευκρινιστεί ότι, όσον αφορά τις παραβάσεις, το κριτήριο πληρούται σε περίπτωση που δεν έχει ληφθεί από διοικητική ή δικαστική αρχή απόφαση η οποία να καταλήγει στο συμπέρασμα ότι ένα από τα πρόσωπα που περιγράφονται στο άρθρο 24 παράγραφος 1 στοιχείο β) έχει διαπράξει τέτοιες παραβάσεις κατά τα προηγούμενα τρία έτη. Τα γεγονότα που στοιχειοθετούν τις παραβάσεις πρέπει να έχουν συμβεί κατά τα προηγούμενα τρία έτη, μολονότι η διοικητική ή δικαστική αρχή μπορεί, σε ορισμένες περιπτώσεις, να αποφανθεί επί των γεγονότων αυτών μετά την παρέλευση των εν λόγω τριών ετών. Δεύτερον, είναι αναγκαίο να διευκρινιστεί ότι οι σχετικές σοβαρές ή επανειλημμένες παραβάσεις της τελωνειακής νομοθεσίας και των φορολογικών κανόνων είναι αυτές που αφορούν την οικονομική δραστηριότητα των προσώπων που περιγράφονται στο στοιχείο β) του εν λόγω άρθρου. Τρίτον, πρέπει να διευκρινιστεί ποια πρόσωπα πλην του αιτούντος πρέπει, ανάλογα με την οργανωτική δομή του αιτούντος, να αξιολογούνται βάσει του κριτηρίου αυτού. 
            
            
               (2)Συνεπώς, ο εκτελεστικός κανονισμός (ΕΕ) 2015/2447 θα πρέπει να τροποποιηθεί αναλόγως.
            
            
               (3)Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα, 
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Τροποποιήσεις του εκτελεστικού κανονισμού (ΕΕ) 2015/2447
            
            
               Το άρθρο 24 του εκτελεστικού κανονισμού (ΕΕ) 2015/2447 τροποποιείται ως εξής:
            
            
               (1)Η παράγραφος 1 αντικαθίσταται από το ακόλουθο κείμενο:
            
            
               «1. Το κριτήριο που προβλέπεται στο άρθρο 39 στοιχείο α) του κώδικα θεωρείται ότι πληρούται εάν: 
            
            
               α) δεν έχει ληφθεί από διοικητική ή δικαστική αρχή απόφαση η οποία να καταλήγει στο συμπέρασμα ότι ένα από τα πρόσωπα που περιγράφονται στο στοιχείο β) έχει διαπράξει, κατά τα τελευταία τρία έτη, σοβαρές ή επανειλημμένες παραβάσεις της τελωνειακής νομοθεσίας ή των φορολογικών κανόνων σε σχέση με την οικονομική του δραστηριότητα· και
            
            
               β) κανένα από τα ακόλουθα πρόσωπα δεν έχει ιστορικό σοβαρών ποινικών αδικημάτων σχετιζόμενων με την οικονομική του δραστηριότητα, συμπεριλαμβανομένης, κατά περίπτωση, της οικονομικής δραστηριότητας του αιτούντος:
            
            
               i) ο αιτών,
            
         
         
            
               ii) ο(οι) υπάλληλος(-οι) που είναι υπεύθυνος(-οι) για τα τελωνειακά θέματα του αιτούντος, και 
            
            
               iii) το(τα) πρόσωπο(-α) που διοικεί(-ούν) τον αιτούντα ή ελέγχει(-ουν) τη διοίκησή του.»·
            
            
               (2)η παράγραφος 3 αντικαθίσταται από το ακόλουθο κείμενο:
            
            
               «3. Εάν το πρόσωπο που αναφέρεται στην παράγραφο 1 στοιχείο β) σημείο iii), πλην του αιτούντος, είναι εγκατεστημένο ή διαμένει σε τρίτη χώρα, η αρμόδια για τη λήψη της απόφασης τελωνειακή αρχή αξιολογεί την εκπλήρωση του κριτηρίου του άρθρου 39 στοιχείο α) του κώδικα με βάση τα διαθέσιμα στοιχεία και πληροφορίες.»
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 18.11.2020
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 269 της 10.10.2013, σ. 1.
               
               
                  
                     (2)
                  
                        Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).